CELEX: 32018R1462
Language: sk
Date: 2018-09-28 00:00:00
Title: Nariadenie Komisie (EÚ) 2018/1462 z 28. septembra 2018, ktorým sa mení príloha k nariadeniu (EÚ) č. 231/2012, ktorým sa ustanovujú špecifikácie prídavných látok uvedených v prílohách II a III k nariadeniu Európskeho parlamentu a Rady (ES) č. 1333/2008, pokiaľ ide o špecifikácie určitých esterov sorbitanu (E 491 sorbitanmonostearát, E 492 sorbitantristearát a E 495 sorbitanmonopalmitát) (Text s významom pre EHP)

1.10.2018   
               
               
                  SK
               
               
                  Úradný vestník Európskej únie
               
               
                  L 245/6
               
            
         NARIADENIE KOMISIE (EÚ) 2018/1462
         z 28. septembra 2018,
         ktorým sa mení príloha k nariadeniu (EÚ) č. 231/2012, ktorým sa ustanovujú špecifikácie prídavných látok uvedených v prílohách II a III k nariadeniu Európskeho parlamentu a Rady (ES) č. 1333/2008, pokiaľ ide o špecifikácie určitých esterov sorbitanu (E 491 sorbitanmonostearát, E 492 sorbitantristearát a E 495 sorbitanmonopalmitát)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 14,
         so zreteľom na nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2), a najmä na jeho článok 7 ods. 5,
         keďže:
         
                     (1)
                  
                  
                     V nariadení Komisie (EÚ) č. 231/2012 (3) sa stanovujú špecifikácie prídavných látok v potravinách uvedených v prílohách II a III k nariadeniu (ES) č. 1333/2008.
                  
               
                     (2)
                  
                  
                     Uvedené špecifikácie možno aktualizovať v súlade so spoločným postupom uvedeným v článku 3 ods. 1 nariadenia (ES) č. 1331/2008, a to buď na podnet Komisie, alebo na základe žiadosti.
                  
               
                     (3)
                  
                  
                     Dňa 14. októbra 2014 bola predložená žiadosť o zmenu špecifikácií týkajúcich sa prídavných látok v potravinách sorbitanmonostearát (E491), sorbitantristearát (E492) a sorbitanmonopalmitát (E495). Žiadosť bola podľa článku 4 nariadenia (ES) č. 1331/2008 sprístupnená členským štátom.
                  
               
                     (4)
                  
                  
                     V súčasných špecifikáciách Únie sa stanovuje rozsah teplôt tuhnutia (identifikačný parameter) sorbitanmonostearátu (E491), sorbitantristearátu (E492) a sorbitanmonopalmitátu (E495).
                  
               
                     (5)
                  
                  
                     Žiadateľ požaduje, aby sa zo špecifikácií Únie odstránil odkaz na bod tuhnutia ako metódu identifikácie sorbitanmonostearátu (E491), sorbitantristearátu (E492) a sorbitanmonopalmitátu (E495), keďže nejde o optimálnu metódu identifikácie v dôsledku nedostatku jasnej a spoločnej metodiky.
                  
               
                     (6)
                  
                  
                     Vo svojom stanovisku z 5. mája 2017 (4) Európsky úrad pre bezpečnosť potravín (ďalej len „úrad“) konštatoval, že by žiadateľom navrhovaná zmena súvisiaca s odstránením parametra „bod tuhnutia“, ktorý slúži na identifikáciu sorbitanmonostearátu (E491), sorbitantristearátu (E492) a sorbitanmonopalmitátu (E495), nemala vzbudiť obavy súvisiace s bezpečnosťou.
                  
               
                     (7)
                  
                  
                     Úrad takisto konštatoval, že by odstránenie bodu tuhnutia zo špecifikácií Únie viedlo k menej podrobnej charakterizácii rôznych sorbitanových esterov nasýtených mastných kyselín a tento identifikačný parameter by sa mohol nahradiť iným. Úrad poznamenal, že zo všetkých dostupných analytických metód sa plynová chromatografická analýza javí ako postup, ktorý prináša najpresnejšie a najspoľahlivejšie výsledky a je vhodný na účely kontrol potravín.
                  
               
                     (8)
                  
                  
                     V dôsledku toho je vhodné zmeniť špecifikácie Únie, ktoré sa týkajú odstránenia „bodu tuhnutia“ ako identifikačného parametra pre prídavné látky v potravinách sorbitanmonostearát (E491), sorbitantristearát (E492) a sorbitanmonopalmitát (E 495), a nahradiť ho výrazom „Identifikačná skúška – podľa čísla kyslosti, jódového čísla, plynovou chromatografiou“.
                  
               
                     (9)
                  
                  
                     Príloha k nariadeniu (EÚ) č. 231/2012 by sa preto mala zodpovedajúcim spôsobom zmeniť.
                  
               
                     (10)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Príloha k nariadeniu (EÚ) č. 231/2012 sa mení v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 28. septembra 2018
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 354, 31.12.2008, s. 16.
         
            (2)  Ú. v. EÚ L 354, 31.12.2008, s. 1.
         
            (3)  Nariadenie Komisie (EÚ) č. 231/2012 z 9. marca 2012, ktorým sa ustanovujú špecifikácie prídavných látok uvedených v prílohách II a III k nariadeniu Európskeho parlamentu a Rady (ES) č. 1333/2008 (Ú. v. EÚ L 83, 22.3.2012, s. 1).
         
            (4)  Pracovná skupina pre potravinové prísady a zdroje živín pridávané do potravín (ANS) úradu EFSA, 2017. Vedecké stanovisko k prehodnoteniu sorbitanmonostearátu (E 491), sorbitantristearátu (E 492), sorbitanmonolaurátu (E 493), sorbitanmonooleátu (E 494) a sorbitanmonopalmitátu (E 495) ako prídavných látok v potravinách. Vestník EFSA (EFSA Journal) (2017) 15(5):4788, 56 s, https://doi.org/10.2903/j.efsa.2017.4788.
      
      
         
            PRÍLOHA
            Príloha k nariadeniu (EÚ) č. 231/2012 sa mení takto:
            
                        1.
                     
                     
                        V položke týkajúcej sa prídavnej látky v potravinách E 491 sorbitanmonostearát sa špecifikácia, pokiaľ ide o „bod tuhnutia“, nahrádza takto:
                        
                                    „Identifikačná skúška
                                 
                                 
                                    podľa čísla kyslosti, jódového čísla (najviac 4), plynovou chromatografiou“
                                 
                              
                  
                        2.
                     
                     
                        V položke týkajúcej sa prídavnej látky v potravinách E 492 sorbitantristearát sa špecifikácia, pokiaľ ide o „bod tuhnutia“, nahrádza takto:
                        
                                    „Identifikačná skúška
                                 
                                 
                                    podľa čísla kyslosti, jódového čísla (najviac 4), plynovou chromatografiou“
                                 
                              
                  
                        3.
                     
                     
                        V položke týkajúcej sa prídavnej látky v potravinách E 495 sorbitanmonopalmitát sa špecifikácia, pokiaľ ide o „bod tuhnutia“, nahrádza takto:
                        
                                    „Identifikačná skúška
                                 
                                 
                                    podľa čísla kyslosti, jódového čísla (najviac 4), plynovou chromatografiou“